עלמה הראל
קריירה

העבודה על הופעות וידאו-ארט חיות עם מוזיקאים שונים הובילה את הראל לבימוי קליפים, ושיתופי הפעולה שלה עם הזמר זאק קונדון מלהקת ביירות הביאו לה פרסים ומועמדויות רבות בפסטיבלי קולנוע וקליפים.
הקליפ של הראל לסינגל Elephant Gun של להקת ביירות ב-2009 היה מועמד לפרס הבכורה הטובה ביותר בבימוי בפרסי MTV Video Music ופרסי איגוד הפקת הקליפים, והגיע למקום ה-30 במצעד סרטוני העשור של מגזין Paste.
ב-2011 יצא סרטה העלילתי Bombay Beach על שריד מחליד של תנופת פיתוח כושלת משנות החמישים. ימת סלטון, הבולטת בסרט, היא נוף קליפורני עקר שנראה לעיתים קרובות כסמל לכישלון החלום האמריקאי.[דרוש מקור] את הפסקול של הסרט יצרה הראל עם זאק קונדון, והסרט זכה בפרס הסרט התעודי הטוב ביותר בפסטיבל טרייבקה. ביולי אותה שנה נבחרה הראל לאחת מ-25 הפנים החדשות לקולנוע של מגזין Filmmaker.
ב-2012 ביימה הראל את הקליפ לשיר Fjögur píanó של הלהקה האיסלנדית סיגור רוס בהשתתפות שיה לה-באף והרקדנית דנה תומסן. הסרטון היה חלק מניסוי שבו התבקשו תריסר יוצרי קולנוע  לבחור שיר מהאלבום ולצלם סרטון בהשראת המוזיקה באמצעות תקציב זהה וללא הנחיות מהלהקה. הוול סטריט ג'ורנל הסביר כי "עם החופש היצירתי הזה, היוצרת עלמה הראל סיפקה פרפרים מתים, סוכריות על מקל מוארות והופעה עירומה (בכל מובן) מכוכב של סרטים הוליוודיים מגה-תקציביים." הקליפ זכה ליותר מ-5 מיליון צפיות ביוטיוב ולשבחי המבקרים. הקשר עם לה-באף נוצר לאחר שכתב להראל כי התרשם עמוקות מסרטה בומביי ביץ'.
מ-2014 עד 2016, הראל שימשה כמנהלת הקריאייטיב הגלובלית בחברת המדיה RYOT. היא צילמה וביימה פרסומות לחברות טכנולוגיה, כולל הקמפיין הראשון של Airbnb, עליו זכתה בפרס קליאו לשנת 2014 לצילום הטוב ביותר ובפרס עץ עיפרון לשנת 2015 לצילום הטוב ביותר.[דרוש מקור] הראל גם ניהלה את מסע הפרסום הראשון עבור Internet.org, היוזמה של מארק צוקרברג להביא גישה לאינטרנט לאזורים מאותגרים טכנולוגית בעולם. המסע צולם בין היתר בהודו, אינדונזיה ובוליביה.[דרוש מקור] היא גם הייתה היוצרת הראשונה שביימה פרסומת עבור סטלה ארטואה עם הפרסומת "איזבלה" משנת 2016, שצולמה על ידי צלם הקולנוע בנואה דבי.[דרוש מקור] בשנת 2013 היא הצטרפה לסוכנות הפרסום המסחרית Epoch Films.[דרוש מקור]
ב-2016 יצא סרטה התיעודי LoveTrue המגולל שלושה סיפורי אהבה משלימים.[דרוש מקור] הסרט הוצג בבכורה עולמית בפסטיבל הסרטים טרייבקה 2016 וזכה לביקורות חיוביות,  וכן זכה בפרס הסרט התיעודי הטוב ביותר בפסטיבל הסרטים Crested Butte 2016 ובפרס הגרנד פרי לסרט התיעודי הטוב ביותר בפסטיבל הסרטים הבינלאומי של קרלובי וארי 2016.
באותה שנה הקימה הראל את Free the Bid, יוזמה שנועדה להילחם בהטיה מגדרית בתעשיית הפרסום וקראה לסוכנויות פרסום וחברות הפקה לכלול יותר נשים בסגל שלהן. היוזמה זכתה לתמיכה מצד סוכנויות פרסום מובילות ברחבי העולם כמו FCB, DDB, BBDO, McCann, JWT וליאו ברנט לחנויות חמות כמו Pereira & O'Dell, Mother, 72&Sunny, Martin ו-180. בנובמבר 2016 קיבלה הראל את פרס Female 3 Cheers בכנס השנתי השלישי של "תנועת 3%" עבור השפעת Free the Bid על שוויון מגדרי בפרסום.
בשנת 2017, הראל ביימה עבור שאנל את הסרט הקצר Jellywolf בכיכובן של קירסי קלמונס וליסה בונה. הסרט בן 8 הדקות מתרחש בגרסה עתידנית של לוס אנג'לס ומלווה את קלמונס במסע לגלות את חיית הרוח המיתולוגית שלה JellyWolf.
ב-2019 שבה הראל לשתף פעולה עם שיה לה-באף, וביימה את הסרט העלילתי Honey Boy שגם כיכב בו. על עבודתה בסרט זכתה בפרס גילדת הבמאים של אמריקה לבימוי מצטיין. הסרט היה מועמד ל-34 פרסים וזכה ב-9 בטקסים ובפסטיבלים שונים.
ב-2021 ביימה הראל ביימה Shadow Kingdom: The Early Songs of Bob Dylan, סרט על בוב דילן, שעלה לראשונה באתר Veeps.com. הסרט זכה לביקורות נלהבות והראל התייחסה אליו כ"עבודה היקרה לה ביותר". באותה שנה החלה לראשונה גם לצלם סדרת טלוויזיה עבור Apple TV. הסדרה "האישה באגם", בכיכובה של נטלי פורטמן בהופעתה הראשונה בטלוויזיה, עלתה לשירות הסטרימינג ביולי 2024.